Hala Misrati

Hala Misrati (Kiarabu: هالة المصراتي; alizaliwa 1980) ni mwandishi wa habari, mtangazaji wa televisheni na mwandishi wa vitabu kutoka nchini Libya. 

Alijipatia umaarufu wa kimataifa wakati wa vita vya wenyewe kwa wenyewe nchini Libya  mnamo mwaka 2011 kutokana na uungaji mkono wake mkubwa katika utawala wa Muammar Gaddafi.

 Maisha na elimu 
Hala Misrati alizaliwa mjini Tripoli, Libya. Alisomea sheria na kupata shahada yake mwaka 2003, na kufuatiwa na shahada ya uzamili mwaka 2007. Kabla ya kujiingiza kwenye uandishi wa habari, alijulikana kama mwandishi wa vitabu vya hadithi fupi, ambapo kitabu chake cha kwanza kiitwacho The Moon Has a Lesion, kilichapishwa mwaka 2007.

 Kazi na umaarufu 
Misrati alianza kufanya kazi katika televisheni ya taifa ya Libya (Libya TV) kama mtangazaji wa habari na vipindi vya mazungumzo. 

Wakati wa mapinduzi ya mwaka 2011, alikuwa sauti kuu ya propaganda ya serikali ya Gaddafi. Tukio lake maarufu zaidi lilitokea mnamo 21 Agosti 2011, wakati wa mapigano ya Tripoli mwaka 2011, ambapo alionekana hewani akiwa ameshika bastola na kuapa kwamba angeitumia kuua waasi au kujiua mwenyewe ikiwa wangejaribu kuivamia studio za televisheni alipokua akifanyia kazi.

Hala anajulikana kwa msimamo wake thabiti wa kisiasa ambao ulimfanya kuwa adui wa wapinzani wa Gaddafi lakini shujaa kwa wafuasi wa utawala wa zamani.

 Kukamatwa na kuachiwa 
Baada ya kuanguka kwa serikali ya Tripoli, Misrati alikamatwa na waasi. Video mbalimbali zilisambazwa zikimwonyesha akiwa kizuizini. Kulikuwa na tetesi nyingi kuhusu kifo chake mwaka 2012, lakini baadaye alitokea kwenye video nyingine akikanusha madai hayo. Hatimaye, aliachiwa huru mwaka 2015 na kuondoka nchini Libya, ambapo inasemekana aliishi nchini Tunisia na baadaye Misri.
 Marejeo 

Jamii:Watu walio hai
Jamii:Waliozaliwa 1980
Jamii:Waandishi wa habari wa Libya
Jamii:Wanawake wa Libya